# **DECIZIA ETAPEI DE ÎNCADRARE**

## Nr. număr din 31.07.2018

**DRAFT**

Ca urmare a solicitării de emitere a acordului de mediu adresate de **SC OSCAR DOWNSTREAM SRL**, cu sediul în Str. Atomistilor, Nr. 14, Măgurele , Judetul Ilfov, , înregistrată la APM Cluj cu nr. 11716/07.06.2018, în baza:

**Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;

**Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Cluj decide, ca urmare a completărilor depuse cu nr. 15031/26.07.2018 şi nr. 1667/07.02.2018 şi a consultărilor desfăşurate în cadrul şedinţei Comisiei de Analiză Tehnică din data de 31.07.2018, că proiectul **„Amplasare staţie mobilă de distribuţie carburanţi, totem, împrejmuire teren şi racord utilităţi”**, propus a fi amplasat în com. Gilău, sat Gilău, str. Principală, fn, jud. Cluj, nu se supune evaluării impactului asupra mediului.

Justificarea prezentei decizii:

I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

a) proiectul se încadrează în prevederile Hotărârii Guvernului nr. 445/2009, anexa nr. II., la pct. **6 c “Instalaţii de depozitare a produselor petroliere, petrochimice şi chimice, altele decât cele prevăzute în anexa nr. 1”**, în categoria proiectelor cu potenţial impact asupra mediului, pentru care trebuie stabilit dacă este necesară evaluarea impactului asupra mediului;

b) conform certificatului de urbanism nr. 117 din 13.06.2017, eliberat de Comuna Gilău, amplasamentul este situat în intravilanul comunei Gilău, localitatea Gilău (imobil în proprietate privată), cu folosinţa actuală: curţi – construcţii, grădină şi arabil şi destinaţia stabilită prin planurile de urbanism şi de amenajare a teritoriului aprobate: zona de locuinţe şi funcţiuni complementare – subzona locuinţe actuale adiacente drum naţional (DN1); utilizări admise cu condiţii: construcţiile proiectate pentru unităţi de producţie, servicii sau dotări se vor autoriza în baza planurilor urbanistice de detaliu aprobate anterior pentru zonele respective

- APM Cluj a derulat procedura de reglementare conform HG nr. 1076/2004 privind stabilirea procedurii de realizare a evaluării de mediu pentru planuri şi programe, pentru planul **„Elaborare PUD pentru amplasare staţie mobilă de distribuţie carburanţi, totem, ȋmprejmuire teren şi racord utilităţi”**, în com. Gilău, sat Gilău, str. Principală, fn, jud. Cluj şi a emis Decizia etapei de încadrare SEA nr. 106 din 27.12.2017;

c) investiţia propusă nu se cumulează cu alte proiecte, în sensul amplificării impactului;

d) realizarea şi utilizarea investiţiei propuse nu implică generarea de emisii semnificative în mediu;

e) amplasamentul nu este situat în interiorul sau vecinatatea niciunei arii naturale protejate;

f) la evaluarea proiectului au fost luate în considerare criteriile prevăzute în Anexa nr. II A,

coroborat cu cele din Anexa nr. III din Directiva 2014/52/UE;

f) pe parcursul derulării procedurii nu au fost formulate observaţii din partea publicului referitoare la realizarea proiectului.

Condiţiile de realizare a proiectului:

a) respectarea proiectului care prevede amplasarea unei staţii mobile de distribuţie carburanţi (motorină) pe un teren în suprafaţă de 1745 mp;

\_\_- staţia constă într-un rezervor şi distribuitor de combustibil containerizat, pentru maşini şi camioane, amplasat pe o platformă betonată; containerul este confecţionat din oţel - carbon, cu următoarele dimensiuni 2438 x 12500 x 2591 mm şi are următoarele compartimente: birou, generator, dispensere, rezervor, pompă de încărcare;

- **rezervorul** este cilindric, orizntal, cu pereţi dubli, de capacitate totală de 29000 litri (V = 20 mc) şi este dotat cu următoarele:

- spaţiul interstiţial sub presiune cu aer uscat, monitorizat cu sistem de detecţie scurgeri, echipat cu lumină de avertizare;

- gură de vizitare cu capac;

- acces riglă gradată cu capac rezistent la vreme şi o riglă din aluminiu calibrat pentru indicare manuală a nivelului de combustibil

- senzor plutitor preaplin;

- sistem de ventilaţie echipat cu opritor de flăcări;

- pompă transvazare

- **distribuitor motorină**, echipat cu două linii de livrare, la următoarele debite: 50 şi 130 litri/minut;

- **generator pentru echipamente electrice;**

\_\_- accesul pietonal şi carosabil se va face pe latura nordică a parcelei direct din drumul naţional DN1 – E60 şi pe partea estică din strada ŞES6; accesele în incintă se vor reabilita şi semnaliza conform normelor în vigoare; se vor amenaja 4 locuri de parcare;

\_\_- **utilităţi**: alimentarea cu apă în scop potabil şi menajer se va face din rezervorul de 100 litri, încorporat; evacuarea apelor uzate menajere se va face într-un bazin de colectare ape uzate de capacitate 310 litri; apele pluviale vor fi colectate prin intermediul unei rigole realizate în platforma carosabilă a staţiei şi conduse către un separator de produse petroliere, după care, apa preepurată se va colecta într-un bazin cu V = 5 mc; alimentarea cu energie electrică se va face din reţeaua existentă în zonă; încălzirea biroului se va face electric.

b) utilizarea exclusiv a terenurilor stabilite prin proiect pentru amplasarea organizării de şantier;

c) evitarea depozitării materialelor de construcţii/utilajelor/deşeurilor pe terenurile din jurul amplasamentului;

d) utilizarea de sisteme de împrejmuire a amplasamentului organizării de şantier în scopul minimizării impactului prafului generat de manevrarea şi stocarea materialelor asupra zonelor învecinate; limitarea/evitarea desfăşurării lucrărilor cu emisii de praf în perioade cu vânt puternic;

e) utilizarea unor variante de construcţie moderne, cu generare minimă de deşeuri;

f) se interzice depozitarea deşeurilor de orice fel în mod neorganizat pe sol;

g) stocarea temporară a deşeurilor menajere şi a celor rezultate din faza de construcţie în spaţii special amenajate şi gestionarea lor corespunzătoare; amenajarea de suprafeţe izolate/impermeabilizate corespunzător pentru depozitarea substanţelor potenţial poluatoare;

h) valorificarea şi/sau eliminarea deşeurilor rezultate în urma implementării proiectului prin firme specializate şi autorizate;

i) fumatul sau focul deschis sunt interzise ȋn locurile ȋn care sunt depozitate, manipulate sau utilizate substanţe periculoase: combustibili lichizi (motorină), solvenţi inflamabili sau alte materiale cu frază de risc, precum şi ȋn toate locurile ȋn care există pericol de incendiu sau explozie;

j) folosirea unor utilaje şi mijloace de transport silenţioase;

k) organizarea activităţilor şi operaţiilor generatoare de zgomot pe timpul zilei, cu evitarea cumulării emisiilor de zgomot prin utilizarea simultană a mai multor echipamente care au asociate emisii sonore importante;

l) stabilirea unui program adecvat prin care sursa de zgomot şi vibraţii să fie redusă ȋn timp şi ȋn intensitate;

m) oprirea motoarelor utilajelor şi/sau autoutilitarelor pe durata pauzelor şi ȋn perioadele ȋn care nu sunt implicate ȋn activitate, pentru diminuarea poluării aerului; oprirea motoarelor vehiculelor ȋn timpul efectuării operaţiilor de ȋncărcare şi/sau descărcare a materialelor;

n) depozitare materiale/utilaje/scule numai în locuri special amenajate în incintă, pentru asigurarea protecţiei factorilor de mediu;

o) întreţinerea tehnică a mijloacelor auto şi utilajelor folosite pentru a se evita pierderile substanţelor petroliere şi a uleiurilor;

p) efectuarea la timp a reviziilor tehnice curente ale autovehiculelor şi utilajelor nerutiere utilizate pe amplasament, pentru încadrarea în nivel de emisii normat;

q) se interzic lucrările de întreţinere şi reparaţii la utilajele şi mijloacele de transport/ spălarea maşinilor şi a utilajelor, în cadrul obiectivului de investiţie, acestea se vor realiza numai prin unităţi specializate autorizate;

r) asigurarea transportului şi manipulării materialelor de construcţie pentru evitarea pierderilor din utilajele de transport;

s) se interzice afectarea sub orice formă a vecinătăţilor amplasamentului analizat, atât în

timpul perioadei de amenajare/construcţie cât şi în timpul funcţionării obiectivului;

t) luarea măsurilor asiguratorii pentru stabilitatea terenului din vecinatate şi a construcţiilor existente, indiferent de stadiul de realizare a proiectului;

u) pe perioada de realizare a lucrărilor se vor lua măsuri pentru evitarea accidentării populaţiei din zonă:

- marcarea corespunzătoare a lucrărilor periculoase;

- protejarea/supravegherea utilajelor menţinute în zona lucrărilor;

- reducerea vitezei de circulaţie a vehiculelor grele pentru transportul materialelor şi echipamentelor,

- utilizarea de autocamioane cu prelate pentru transportul materialelor care pot genera praf ;

v) refacerea la starea iniţială a terenurilor ocupate temporar, la finalizarea lucrărilor;

w) realizarea de spaţii verzi cu plantaţii corespunzătoare pe suprafeţele libere neocupate cu circulaţii, parcaje şi platforme funcţionale;

x) respectarea condiţiilor impuse prin actele de reglementare emise de alte autorităţi;

y) titularul proiectului are obligaţia de a notifica în scris APM Cluj despre orice modificare

sau extindere a proiectului survenită după emiterea deciziei etapei de încadrare, înainte

de producerea modificării;

z) **conform Ord. nr. 1798/2007 al MMDD** **pentru aprobarea Procedurii de emitere a autorizaţiei de mediu, cu modificările şi completările ulterioare, la finalizarea şi la punerea în funcţiune a obiectivului, aveţi obligaţia solicitării şi obţinerii autorizaţiei de mediu.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**DIRECTOR EXECUTIV**

**dr. ing. GRIGORE CRĂCIUN**

**Şef serviciu AAA,**

**ing. Anca Cîmpean**

**Întocmit,**

**cons. Gabriela Iscru**

31.07.2018, ora 14.15